„*Köszönöm, hogy tanyítottál* ...”

Aligha ér nagyobb elismerés egy pedagógust, tanítót, mint amikor tudásvágytól, hálás szeretettől csillogó szemű gyerekek ölelő karjaitól körülvéve, a fönti szavakkal bocsájtják útjára. Különösen igaz ez, ha olyan gyerekek szeretete árasztja el, akik szülőföldjükön anyanyelvük visszatanulásáért fejezik ki ekként hálájukat. Ezen élményben Karunk oktatói az országhatártól több mint 700 km-re, a moldvai csángómagyarok között részesültek. Pedagógusaink - a Vasárnapi Iskola Alapítvány önkénteseinek társaságában - immár ötödik alkalommal tartottak anyanyelvi tábort a magyar nyelvterület és még Csángóföldnek is legkeletibb településén, Magyarfaluban.

E misszió igazi tétjét akkor mérhetjük fel, ha tudatában vagyunk annak, hogy a moldvai magyarság - mintegy nyolc évszázada - idegen kultúrába ékelődő szülőföldjén éli római katolikus hitét, csángó magyar örökségét. Mintegy nyolc évszázadnyi kisebbségi létében rendkívül ritka volt az a kegyelmi állapot, amikor nyelvújítás előtti, csángómagyar anyanyelvét a templomban és/vagy az iskolában használhatta. A mindenkor aktuális államhatalom és a saját, római katolikus egyházuk vállt vállnak vetve alázta a csángómagyarok ősiektől átmentett nyelvét, akadályozta annak hivatalokbéli használatát. Ilyen körülmények közepette nem nehéz elképzelni azt a gigászi elhivatottságot, bátorságot, kiállást azon személyek részéről, akik - minden tiltás ellenére is - felvállalták körükben (gyakran laikusként is) a néptanítói munkát.

Napjainkra a több évtizedes - sokszor kilátástalannak tűnt - politikai, társadalmi, gazdasági harc meghozta eredményeit. Mintegy egy évtizede tart az a kegyelmi állapot, hogy megtűrik a Szeret és a Tatros folyók mentén az iskolán kívül szervezett, rendszeres magyar oktatást. Az csak ráadás, hogy - heti pár óra erejéig - a hivatalos tanrendbe is beengedik a magyar nyelvet mint tantárgyat. A mögöttünk hagyott évtizedekben a Székelyföldről és a Csonkaországból verbuválódott oktatói kar mellett érik be egy mindinkább izmosodó, csángómagyar oktatói és hagyományőrzői közösség, amely - immár bővülő tárgyi és szellemi feltételek közepette – felkészülten és tudatosan végzi közösség-megerősítő küldetését. Nagy segítség számukra, hogy Karunk oktatói - felismerve a hiátust - nyári tábori foglalkozásokkal kapcsolódnak be a népes gyerekcsapatok anyanyelvi okításába. Másfelől kiváló lehetőség Karunk hallgatói számára is, hogy (járványmentes időszakban) tapasztalatot szerezhessenek arról, mit jelent tanítónak lenni egy olyan környezetben, ahol az anyanyelv puszta használhatóságért is meg kell küzdeni. Lehetőség nyílik megismerkedni a vegyes korosztályokkal végzett, közös nevelőmunkával s közben betekintést nyerni egy több mint félévezredes, magyar nemzeti kisebbség nyelvújítás előtti folklórkincseibe, napjainkban eltűnő tárgyi világába. Itt csupán a népdalokra, a népmesékre, a helyi viselet- és lakáskultúrára hívom fel a figyelmet.

Azon tény, hogy a Pedagógiai Kar jogelődje több mint harminc esztendeje az elsők között állt ki a református tanítóképzés honi újraindításáért, majd aktívan kapcsolódott be a marosvásárhelyi magyar kántortanító képzés beindításába, amely mindmáig e Kar keretében működik, egyben magyarázatot is ad az oktatói gárdának a külhoni magyar kultúra iránti, rendkívüli elhivatottságára.

A tábor kiváló lehetőségeket nyújt megtapasztalni, hogy a hitéleti, szociális, pedagógiai képzés során tanultak milyen mélyen szövik át a hagyományos népi kultúra mindennapi színtereit. Az oktatók a bibliai történetek köré szervezett foglalkozásaik során biztosan számíthattak a gyerekeknek a helyi népmesékből, népdalokból, eszközkultúrából szerzett ismereteire.

Meggyőződésünk, hogy hallgatóink számára kiemelkedő adottság a moldvai magyarság programjaiba való bekapcsolódás lehetősége.

Ozsváth Gábor Dániel